মুক্তিযুদ্ধ আসলে “গৃহযুদ্ধ” নাকি “আন্তঃরাষ্ট্রীয় যুদ্ধ” ছিল, সে প্রশ্নের মীমাংসার জন্য স্বাধীন সার্বভৌম রাষ্ট্র হিসেবে বাংলাদেশের অভ্যুদয়ের তারিখটি নির্দিষ্ট করা প্রয়োজন। তৎকালীন পশ্চিম পাকিস্তানী বাহিনী এবং তাদের দোসরদের যাবতীয় অপরাধ সংঘটনের কাল হল ২৫ মার্চ থেকে ১৬ ডিসেম্বর ১৯৭১, প্রায় নয় মাস। এবং এই নয় মাস পাকিস্তানী শক্তির বিরুদ্ধে বাংলার স্বাধীনতার সপক্ষের শক্তিও প্রবল সশস্ত্র প্রতিরোধ গড়ে তুলেছিল, যাকে আমরা মুক্তিযুদ্ধকাল বলি। এখন প্রশ্ন হল, এই অপরাধগুলো পাকিস্তানীদের দিক থেকে কি নিজ রাষ্ট্রের একাংশের উপর করা হয়েছিল (যেমনটি হয়েছে বালুচিস্তান এবং পাঞ্জাবের ক্ষেত্রে), নাকি আরেকটি পৃথক স্বাধীন সার্বভৌম রাষ্ট্রের জনগণের উপর করা হয়েছিল? যদি প্রথমটি হয়ে থাকে তাহলে অপরাধগুলো কিংবা পুরো সশস্ত্র সংঘাতটিকেই “অভ্যন্তরীণ সংঘাত” বা “গৃহযুদ্ধ” হিসেবেই দেখতে হবে। কিন্তু যদি পরেরটি হয়ে থাকে, তাহলে সশস্ত্র সংঘাতের প্রকৃতিই গুণগতভাবে বদলে যায়। কিন্তু পরেরটি তখনই প্রযোজ্য হবে যদি বাংলাদেশ রাষ্ট্রটি পুরো সশস্ত্র সংঘাতকাল এবং অপরাধ সংঘটনের নয় মাসই স্বাধীন রাষ্ট্র হিসেবে গণ্য হয়।